News Update: JPMorgan แอบขายกองทุนคริปโทฯ ให้บริการเฉพาะลูกค้ารายใหญ่ สวนทางคำพูด CEO ที่ต่อต้าน Bitcoin มาตลอด - FINNOMENA
สำนักข่าว CNBC รายงานโดยอ้างแหล่งข่าวว่า JPMorgan เริ่มเปิดให้ลูกค้ารายใหญ่เข้าถึงกองทุนคริปโทฯ แบบเงียบๆ จำนวน 6 กองในเดือนที่ผ่านมา สวนทางกับภาพลักษณ์ของ Jamie Dimon CEO ของ JPMorgan มักออกมาแนะนำให้นักลงทุนอยู่ห่างจากคริปโทฯ เสมอ
9 ส.ค. 2564

สำนักข่าว CNBC รายงานโดยอ้างแหล่งข่าวว่า JPMorgan เริ่มเปิดให้ลูกค้ารายใหญ่เข้าถึงกองทุนคริปโทฯ แบบเงียบๆ จำนวน 6 กองในเดือนที่ผ่านมา สวนทางกับภาพลักษณ์ของ Jamie Dimon CEO ของ JPMorgan มักออกมาแนะนำให้นักลงทุนอยู่ห่างจากคริปโทฯ เสมอ
รายงานระบุว่า บริษัทอนุญาตให้เหล่าที่ปรึกษาทางการเงินเริ่มแนะนำกองทุนคริปโทฯ ที่ทำร่วมกับบริษัท NYDIG ให้แก่ลูกค้ารายใหญ่ ซึ่งกองทุนดังกล่าวคล้ายคลึงกับกองทุนที่ NYDIG ทำร่วมกับคู่แข่งอย่าง Morgan Stanley ก่อนหน้านี้  
ช่วงปลายเดือนที่แล้ว JPMorgan ได้เปิดตัวกองทุนคริปโทฯ จำนวน 5 กอง ได้แก่ Grayscale Bitcoin Trust, Grayscale Bitcoin Cash Trust, Grayscale Ethereum Trust, Grayscale Ethereum Classic Trust และ Osprey Bitcoin Trust โดย 4 กองแรกทำร่วมกับ Grayscale Investments และกองสุดท้ายทำร่วมกับ Osprey Funds โดยเป็นการเสนอขายกองทุนแบบเงียบๆ
อย่างไรก็ตาม JPMorgan และ NYDIG ออกปฏิเสธที่จะแสดงความเห็นในเรื่องนี้     
ความเคลื่อนไหวของ JPMorgan ธนาคารที่ใหญ่ที่สุดในสหรัฐฯ ทำให้เห็นชัดเจนว่าท่าทีต่อต้านคริปโทฯ ของสถาบันการเงินใน Wall Street ได้จบลงแล้ว
ก่อนหน้านี้ธนาคารคู่แข่งอย่าง Morgan Stanley และ Goldman Sachs ได้เสนอขายกองทุนคริปโทฯ ให้แก่ลูกค้า ทำให้มีธนาคารขนาดเล็กอีกหลายร้อยแห่งเตรียมทำแบบเดียวกัน
จากท่าทีต่อต้านคริปโทฯ ของ Jamie Dimon ที่ก่อนหน้านี้มองว่า Bitcoin เป็นการฉ้อโกง  และสกุลเงินดิจิทัลคงจบไม่สวย แต่สัญญาณล่าสุด ได้บ่งชี้ว่าการต่อต้านของเขากำลังพังทลายลง โดยในช่วงต้นปี JPMorgan ได้รับความกดดันจากทั้งลูกค้าและพนักงานเกี่ยวกับประเด็นคริปโทฯ
ในเดือน พ.ค. ขณะที่บริษัทกำลังเจรจากับบริษัทคริปโทฯ เพื่อนำเสนอจัดตั้งกองทุน Jamie Dimon ยังคงย้ำว่าเขาไม่สนับสนุน Bitcoin แต่ก็ยอมรับว่ามีลูกค้าหลายคนสนใจ
Greg King CEO ของ Osprey Funds กล่าวในแถลงการณ์ว่า รู้สึกยินดีที่ลูกค้าของ JPMorgan จะสามารถเข้าถึงกองทุนที่สามารถซื้อขาย Bitcoin ต้นทุนต่ำที่สุดในสหรัฐฯ ได้
ด้านโฆษกของ Grayscale Investments กล่าวว่า รู้สึกตื่นเต้นที่เห็นสถาบันการเงินชื่อดังอย่าง JPMorgan รับฟังและตอบสนองความสนใจของนักลงทุน
อย่างไรก็ดี การเสนอขายแบบเงียบๆ เป็นสัญญาณความสองจิตสองใจที่ JPMorgan มีต่อ Bitcoin
ข้อมูลจาก Business Insider ระบุว่า ที่ปรึกษาของ JPMorgan ไม่ได้รับอนุญาตให้แนะนำกองทุน Grayscale และ Osprey ต่อลูกค้า โดยจะสามารถดำเนินการได้ก็ต่อเมื่อลูกค้าร้องขอเท่านั้น
ในขณะที่ JPMorgan กำลังทำให้กองทุนจาก Grayscale และ Osprey สามารถซื้อขายได้บนแพลตฟอร์ม Wealth Management ต่างๆ อย่างกว้างขวาง แต่สำหรับกองทุนของ NYDIG มีเพียงลูกค้าของ JPMorgan เท่านั้นที่เข้าถึงได้
ที่มา: CNBC
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
Bitcoin
Cryptocurrency
JPMorgan
News Update
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA